12 Kafa letlhakoreng le lengwe, go na le dikai di le dintsi mo Baebeleng tse di bontshang kafa batho ba ba ikokobeditseng ba newang tshiamelo ka teng ya go bona lemme la kgalalelo ya Modimo. Moshe, e leng “motho yo o boikokobetso thata go gaisa batho botlhe” o ne a bona kgalalelo ya Modimo mme a nna le kamano e e gaufiufi le ene. (Dipalo 12:3) Monna yono yo o ikokobeditseng, o ne a nna dingwaga tse 40 e le modisa wa maemo a a kwa tlase, gongwe bontsi jwa dingwaga tseno a di ntse a le kwa Sekasetlhakeng sa Arabia, mme o ne a ratiwa thata ke Mmopi a ba a mo naya ditshiamelo tse dintsi. (Ekesodo 6:12, 30) Ka thuso ya ga Jehofa, Moshe o ne a nna mmueledi le morulaganyi yo mogolo mo setšhabeng sa Iseraele. O ne a kgona go buisana le Modimo. O ne a bontshiwa “ponalo ya ga Jehofa” ka ponatshegelo. (Dipalo 12:7, 8; Ekesodo 24:10, 11) Ba ba neng ba amogela motlhanka yono yo o ikokobeditseng e bile e le moemedi wa Modimo le bone ba ne ba amogelwa. Le rona re tla segofadiwa fa re amogela re bo re ikobela moporofeti yo mogolwane mo go Moshe e bong Jesu, mmogo le “motlhanka yo o boikanyego le yo o botlhale” yo a mo tlhomileng.—Mathaio 24:45, 46; Ditiro 3:22.